Tisztelt Falugyűlés, kedves megjelentek!

Köszöntök mindenkit a Német Nemzetiségi Önkormányzat Környe nevében.

Önkormányzatunk a tavaly februárban, a Környei Hírhozóban megjelent tájékoztató óta eltelt időszakban gazdaságosan és szabályszerűen működött, céljaiban, eszközeiben és tevékenységében jelentős változások nem történtek, ugyanakkor az elmúlt év a Német Nemzetiségi Önkormányzat életében is rendhagyó volt a világjárvány miatt.

Sajnos számos programot nem tarthattunk meg, az erőinket az általunk megálmodott Mesterségek udvarának megvalósítására koncentráltuk. A Polgármester úrral folytatott megbeszélések során újabb és újabb ötletek hangzottak el a falu elöljárójától, és teljes vállszélességgel támogatott bennünket, így nagyon gyorsan elkészülhettek a bemutató helységek.

Ezt követte az a munka, ami mögött rengeteg ember állt, hiszen sokan megtudták, mire is készülünk, így a poros padlásokról kerültek elő a szebbnél szebb régi eszközök. Képviselőtársaim időt nem kímélve hónapokat dolgoztak azon, hogy ezek a tárgyak megfelelően konzerválva kerüljenek a bemutatásra. Célunk egy olyan tér kialakítása volt, ahol akár gyerekcsoportok játszva ismerkedhetnek meg a régmúlt szakmáival és eszközeivel.

2021. évben a Nemzeti Értékeink Könyvkiadó kiadta a „Mi Svábok” című könyvet, melyet számos interjú előzött meg, Környe a kiadványban négy oldalon szerepel. A könyv megjelenését mind a Német, mind pedig Környe Község Önkormányzata támogatta.

Tavasszal a Baráti Körrel közösen a Tájház múzeum részén számos felújítási munkát végeztünk a kiállított tárgyak tekintetében.

Pályázatot nyújtottunk be az Emberi Erőforrások Minisztériumához az útszéli sváb keresztek felújítása kapcsán. Szerettük volna a meglévő 9 keresztet mind felújítani, de a pályázati forrás kimerülése miatt csak 1 kereszt rekonstrukciójára nyílt lehetőségünk, a pályázati támogatást a megvalósítás érdekében önkormányzatunk saját forrással is kiegészítette. A megújult kereszt a Tatai út sarkán található, a felújítás értéke 800 000 Ft volt.

Mivel rendezvényeinket nem tudtuk megtartani, az iskolában lévő német nyelvoktatást igyekeztünk támogatni, valamint a tanév végén jutalmaztuk a legszorgalmasabb, legeredményesebb németes diákokat.

A valóban csodálatosra sikerült Mesterségek Utcáját augusztus 28-án avattuk fel ünnepélyes keretek között. A polgármester úr jóvoltából és a faluban összegyűjtött képekből igazán ízléses és hasznos információs táblák készültek, nagyon köszönjük! Ugyanezen a napon, augusztus 28-án a pályázati támogatásból felújított keresztet is átadtuk, Visnyei László plébános meg is áldotta.

Másnap, augusztus 29-én Dr. Cserháti Ferenc külhoni magyarok püspöke tartott misét a kitelepülési megemlékezésen.

Szeptemberben megtartottuk az első Bornapot, úgy gondolom a rendezvény látogatottságáról, hogy sikeresebbnek bizonyult, mint a szüreti felvonulás szokott lenni, ezért a jövőben is megszervezzük ezt a rendezvényt. A Bornap bevételét, a közel 350 000 Ft-ot a Római Katolikus Templom felújítására ajánlottuk fel.

Októberben az Imedias Könyvkiadót hívtuk meg, aki 3 új, a magyar németség életéről szóló könyvet mutatott be.

Sikeres volt a felhívásunk a német nyelvvizsgát szerzők között, a tavalyi évben 3 főt jutalmaztunk meg 10-10 ezer forint értékű ajándékkártyával, elismeréseinket Advent első vasárnapján adtuk át.

A pandémia miatt megszüntettük a Német Nemzetiségi Dalkör és az Óvodás Tánccsoport vezetőinek szerződését, de ígéretünkhöz híven a veszélyhelyzetet követően, tavaly új vezető érkezett mindkét csoporthoz.

Októberben kukoricafosztást tartottunk, évről-évre egyre többen jönnek, tavaly Kelemen Piroska kézműves és mese délutánja szórakoztatta a résztvevőket.

Megtartottuk a Kürbis schnitzer (Tökfaragó) rendezvényünket is, már mindenki vágyott a személyes találkozásra, így egy csodálatos délutánt töltöttünk el.

A Német Nemzetiségi Hagyományőrző Gyermekcsoport teljes ruhatárát lecseréltük, a Német Nemzetiségi Dalkör működéséhez pedig harmonikát vásároltunk.

Az idei évben a veszélyhelyzet elmúlását követően próbálunk visszatérni a normális kerékvágásba.

Jelenleg a faluban lévő keresztek felújításának pályázatán dolgozunk a Katolikus egyházzal közösen.

Igyekszünk új programokkal színesíteni községünk életét, idén 75. évfordulója lesz a kitelepítésnek, ezért három napos megemlékezéssel készül az Önkormányzatunk. Kérem, amennyiben van otthon régi képük, ami a régi Környét, és a helyi életet eleveníti meg, segítsék kiállításunk képtárának bővítését. Ennek a rendezvénysorozatnak a keretein belül vetítjük majd le a „Mi svábok mindig jó Magyarok voltunk” című filmet, amely a tavalyi esztendőben a Lakitelki Filmfesztiválon közel 200 film közül a 2. helyezést érte el. A film után pedig László Gábor rendezővel beszélgetünk.

A Művelődési Ház előtt már felállítottunk egy fát, ez lesz Környe első tojásfája, és buzdítok mindenkit, hogy 1-2 tojással járuljon hozzá a díszítéshez, melyet az április 9-e húsvétváró kézműveskedésen kezdünk meg. Ez is egy új kezdeményezés, hogy legyen egy közös tojásfája a falunak.

Környe Község Önkormányzata évi 2 000 000 HUF támogatja a Német Nemzetiségi Önkormányzatot, a német nemzetiségi hagyományok ápolására.

Szeretnék köszönetet mondani Környe Község Önkormányzatának az anyagi támogatásért, valamint Polgármester úrnak, a képviselőtestület tagjainak, Jegyző asszonynak és a Polgármesteri Hivatal dolgozóinak az egész éves segítő támogatásért.

Köszönöm a figyelmet!

Kérdés esetén szívesen állok rendelkezésükre!

Tirhold Kármen elnök